b'\n_START_ARTICLE_\nCarl Friedrich Benz\n_START_SECTION_\n\xc5\xbdivljenje\n_START_PARAGRAPH_\nCarl Benz se je rodil kot Karl Friedrich Michael Wailend 25. novembra leta 1844 na Rheinstra\xc3\x9fe 22, v dana\xc5\xa1nji karlsru\xc5\xa1ki mestni \xc4\x8detrti M\xc3\xbchlburg, kot nezakonski otrok karlsruh\xc5\xa1ke slu\xc5\xbekinje Josephine Vaillant in Johana Georga Benza, leta 1809 v Kraju Pfaffenrot rojenega strojevodje. Benz izhaja iz dru\xc5\xbeine, ki se je \xc5\xbee ve\xc4\x8d generacij ukvarjala s kova\xc5\xa1tvom. Visoko nose\xc4\x8di Josephini Vaillant je preno\xc4\x8di\xc5\xa1\xc4\x8de pomagal priskrbeti dru\xc5\xbeinski sorodnik Karl Axtmann (prababica Carla Benza po o\xc4\x8detovi strani je bila rojena Axtmann), po poklicu \xc4\x8devljarski mojster. Namestil jo je v sobi gostilne Michalea Kramerja, kjer je bil kasneje rojen Carl Benz. Kramerjeva gostilna je pozneje dobila ime "Mesto Karlsruhe" (Stadt Karlsruhe)._NEWLINE_Po poroki svojih star\xc5\xa1ev, v katoli\xc5\xa1ki mestni cerkvi "Svetega \xc5\xa0tefana" (St. Stephan) 16. novembra 1845, se je Karl Friedrich Michael Vaillant preimenoval v Karla Michaela Benza, vendar pa je kasneje \xc5\xa1e enkrat spremenil svoje ime v Carl Friedrich Benz._NEWLINE_Josephina in Johann Georg Benz sta se s svojim otrokom po poroki preselila v Karlsruhe na Ebrprinzenstra\xc3\x9fe 13. Johann Georg je bil zaposlen kot strojevodja pri badenskih \xc5\xbeeleznicah. Zaradi odprte strojevodjeve kabine v parni lokomotivi je zbolel za plju\xc4\x8dnico, zaradi katere je potem poleti leta 1846, skoraj dve leti po rojstvu svojega sina Carla, umrl. Da bi vdova Johanna Georga lahko financirala sinov \xc5\xa1tudij, je v Kalrsruheju \xc5\xa1tudentom tehni\xc5\xa1ke visoke \xc5\xa1ole oddajala stanovanje in skrbela za njihovo prehrano._NEWLINE_\xc5\xbde zelo zgodaj je kazal zanimanje za tehnologijo in znanost. Od leta 1853 je Carl obiskoval naravoslovno usmerjeni licej. 30. septembra leta 1860 je takrat 15-letni Carl Friedrich uspe\xc5\xa1no prestal sprejemni izpit na tehni\xc5\xa1ki visoki \xc5\xa1oli v Karlsruheju. 9. julija 1864, 4 leta pozneje, je uspe\xc5\xa1no zaklju\xc4\x8dil \xc5\xa1olanje. Po kon\xc4\x8danem \xc5\xa1tudiju je \xc5\xa1e nekaj \xc4\x8dasa opravljal prakso v strojni industriji. 20 julija 1872 se je poro\xc4\x8dil z Bertho Ringer. V zakonu se jima je rodilo 5 otrok: Eugen (* 1. maj 1873), Richard (* 21. oktober 1874, \xe2\x80\xa0 19. september 1955), Klara (* 1. avgust 1877), Thilde (* 2. februar 1882) in Ellen (*16. marec 1890)._NEWLINE_1. avgusta leta 1888 je nadvojvodski badski okrajni urad Carlu Benzu, na osnovi \xc5\xbeenine prve dalj\xc5\xa1e vo\xc5\xbenje z avtomobilom, izdal prvi vozni\xc5\xa1ki izpit na svetu._NEWLINE_Nem\xc5\xa1ki in\xc5\xbeenir strojni\xc5\xa1tva velja skupaj z \xc5\xbeeno Bertho Benz, ki je skrbela predvsem za finan\xc4\x8dno podporo, za pionirja avtomobilske industrije. 25. novembra leta 1914 je Tehni\xc5\xa1ka visoka \xc5\xa1ola Karlsruhe Carlu Friedrichu Benzu podelila \xc4\x8dastni doktorski naziv._NEWLINE_Carl Benz je za posledicami bronhitisa umrl 4. aprila leta 1929, v 84. letu starosti, v Ladenburgu, kjer \xc5\xa1e danes stoji njegov grob.\n_START_SECTION_\nBenzova podjetja\n_START_PARAGRAPH_\nCarl Benz je leta 1871 v Mannheimu s sredstvi Berthe Benz ustanovil Livarno in mehani\xc4\x8dno delavnico, ki jo je kasneje preimenoval v Tovarno strojev za obdelovanje plo\xc4\x8devine. Drag razvoj je pripeljal do tega, da je njegova doma\xc4\x8da banka leta 1882 zahtevala preimenovanje podjetja v delni\xc5\xa1ko dru\xc5\xbebo. Isto\xc4\x8dasno se je spremenilo tudi ime podjetja in sicer v Tovarno plinskih motorjev v Mannheimu. Plinski motor namesto klasi\xc4\x8dnega teko\xc4\x8dega goriva, kot sta npr. bencin ali dizel, uporablja razli\xc4\x8dne vrste plina: zemeljski, lesni. V nadzornem svetu novonastale dru\xc5\xbebe pa je konstruktor na\xc5\xa1el malo razumevanja za svoje vizije._NEWLINE_Benz je nato zapustil podjetje in leta 1883 ustanovil novo podjetje Benz & Cie. Rheinische Gasmotorenfabrik Mannheim. Od leta 1899 dalje je podjetje delovalo kot delni\xc5\xa1ka dru\xc5\xbeba. Leta 1900 pa je postalo najve\xc4\x8dja avtomobilska tovarna na svetu. Leta 1903 je Benz svoje podjetje jezen zapustil._NEWLINE_Leta 1906 je po izlo\xc4\x8ditvi njegovega najemni\xc5\xa1kega \xc4\x8dasa v delni\xc5\xa1ki dru\xc5\xbebi skupaj s sinom Eugenom v Ladenburgu ustanovil podjetje Carl Benz S\xc3\xb6hne, ki se je usmerilo v proizvodnjo avtomobilov. Leta 1908 se jima je kot solastnik pridru\xc5\xbeil tudi drugi sin Richard. V teh biv\xc5\xa1ih prostorih tovarne se danes nahaja avtomobilski muzej dr. Carla Benza._NEWLINE_Konkuren\xc4\x8dni Benzov konstruktor Gottlieb Daimler, ki je skupaj s svojim prijateljem Wilhelmom Maybachom \xc5\xbee leta 1885 v takratnem Cannstaatu (danes Bad Cannstaat, okraj mesta Stuttgart) razvil prvo, \xc5\xa1e z opornimi kolesi vozno motorno kolo, je uspe\xc5\xa1no to\xc5\xbeil Benzovo podjetje zaradi kr\xc5\xa1enja patenta v\xc5\xbeigalne cevi. Tako imenovana v\xc5\xbeigalna cev se je uporabljala za v\xc5\xbeig motorja. \xc4\x8ceprav je moral Daimler leta 1896 sam pripotovati v Mannheim zaradi naroka sodi\xc5\xa1\xc4\x8da, pa se z Benzom nikoli nista osebno spoznala. Tudi ko sta se leta 1897 ob ustanovitvi Srednjeevropske avtomobilisti\xc4\x8dne zveze ponovno sre\xc4\x8dala, nista spregovorila drug z drugim. Leta 1900 je Gottlieb Daimler umrl. Leta 1926 sta se Benzovo podjetje Benz & Cie. Rheinische Gasmotorenfabrik Mannheim in Daimlerjevo podjetje Daimler-Motoren-Gesellschaft zdru\xc5\xbeila v Daimler-Benz AG.\n_START_SECTION_\nTehni\xc4\x8dni dose\xc5\xbeki\n_START_PARAGRAPH_\nLeta 1878/79 je Carl Benz razvil brezkompresijski dvotaktni motor z notranjim zgorevanjem. Priredil je 4-taktni motor z notranjim zgorevanjem (bencinski motor), ki ga je kasneje vgradil v trikolesno vozilo.Benz je naprej razvijal diferencialni pogon in ostale elemente za motorna vozila, kot na primer premnik, v\xc5\xbeigalne sve\xc4\x8dke, translacijo jermena kot sklopko, uplinja\xc4\x8d, vodni hladilnik in prestavljanje._NEWLINE_Leta 1885 je izdelal prvi avto na bencin, trikolesno vozilo (patent se je imenoval Tricycle) z motorjem na notranje zgorevanje in elektri\xc4\x8dnim v\xc5\xbeigom. Prva otvoritvena vo\xc5\xbenja z avtomobilom je uspela 3. julija istega leta v Mannheimu, kar je Bertha Benz \xc5\xa1e enkrat pisno potrdila leta 1941. Vozilo je imelo 1 valj, 0.8 PS (0.6 KW), najvi\xc5\xa1ja hitrost je zna\xc5\xa1ala 16 km/h, doseglo pa jo je pri 436 obratih/min. 29. januarja leta 1886 je Carl Friedrich Benz pri dr\xc5\xbeavnem patentnem uradu pod \xc5\xa1tevilko 37435 prijavil to vozilo in se s cesarskim patentom vpisal v industrijsko zgodovino. V javnosti pa je Carl Benz za svoje delo po\xc5\xbeel predvsem veliko posmeha. V smehu so mu pravili "voz brez konj". Po drugi strani pa je Generalni vestnik mesta Mannheim leta 1886 menil, da bo ta voz imel pred seboj \xc5\xa1e lepo prihodnost", ker se ga "lahko brez velikih te\xc5\xbeav uporablja in ker bi pri najvi\xc5\xa1ji hitrosti postal najcenej\xc5\xa1e prevozno sredstvo poslovne\xc5\xbeev, eventualno pa tudi turistov." Carl Friedrich Benz je bil podobnega mnenja, zato je svoja vozila stalno izbolj\xc5\xa1eval._NEWLINE_Bertha Benz je leta 1888 s svojima sinovoma Eugenom in Richardom opravila prvo dalj\xc5\xa1o vo\xc5\xbenjo iz Mannheima do Pforzheima (pribli\xc5\xbeno 104km), kamor je pri\xc5\xa1la po 12 urah in 57 minutah. Na to pot danes spominja spominska pot Berthe Benz. Mestna lekarna v kraju Wiesloch je postala prva bencinska \xc4\x8drpalka na svetu. Tamkaj\xc5\xa1nji lekarnar je namre\xc4\x8d njihovo prevozno sredstvo oskrbel s petrolejem, ki ga je avto uporabljal kot gorivo._NEWLINE_Carl Benz je pozneje pisal v \xc5\xbeivljenjskih spominih: "Samo nekdo poleg mene je \xc5\xa1e vztrajal v teh dneh na tej \xc5\xbeivljenjski poti, ko se je propad zdel neizbe\xc5\xbeen, in to je bila moja \xc5\xbeena. Sr\xc4\x8dna in pogumna je dvignila jadro novemu upanju naproti."_NEWLINE_Zaradi udele\xc5\xbebe na M\xc3\xbcnchenski razstavi pogonskih in delovnih strojev leta 1888 je vozilo novega tipa ("popolno nadomestilo za voz s konji!") postalo poznano tudi izven meja Nem\xc4\x8dije, vendar pa so bili potencialni kupci najprej skepti\xc4\x8dni. Leta 1889 so bili na pari\xc5\xa1ki svetovni razstavi predstavljeni novi Benzovi modeli. V Franciji, ki je takrat imela najbolj\xc5\xa1e ceste, se je \xc5\xa1tevilo avtomobilov za\xc4\x8delo ve\xc4\x8dati.\n_START_SECTION_\nKarl ali Carl?\n_START_PARAGRAPH_\nNa\xc4\x8din zapisa Benzovega imena \xc5\xa1e danes povzro\xc4\x8da zmedo. Medtem ko neko mesto poimenuje trg po Karlu Benzu, si sosednja ob\xc4\x8dina za naziv \xc5\xa1ole izbere ime Carl Benz. Pravzaprav pa je avtomobilski pionir sam poskrbel za pravopisno zme\xc5\xa1njavo. V rojstni mati\xc4\x8dni knjigi mesta M\xc3\xbchlburg je pod 25. novembrom 1844 vpisan kot Karl Friedrich Michael. Leta 1860 se je na tehni\xc4\x8dni visoki \xc5\xa1oli lastnoro\xc4\x8dno podpisal kot Karl Benz. Na njegovi patentni listini iz leta 1880 je vpisan kot Karl Benz zu Mannheim. Konec 19. stoletja pa je postal moderen francoski na\xc4\x8din zapisa nem\xc5\xa1kih imen, Karlsruhe se je tako preimenoval v Carlsruhe in Karl Benz se je od takrat dalje ve\xc4\x8dinoma podpisoval kot Carl Benz. Naslednja patentna listina iz leta 1882 je izdana na ime Carl Benz in Mannheim, prav tako pa se je tudi njegovo podjetje zapisovalo s \xc4\x8drko c in sicer Carl Benz S\xc3\xb6hne KG._NEWLINE_Za dana\xc5\xa1njo uporabo obeh razli\xc4\x8dic obstaja torej veliko dobrih razlogov. Daimler AG uporablja na\xc4\x8din zapisa s \xc4\x8drko c. Poleti leta 2010 so se pri podjetju Mercedes-Benz Classic odlo\xc4\x8dili ta na\xc4\x8din zapisa uvesti v celoten koncern. Navsezadnje tudi splo\xc5\xa1ni de\xc5\xbeelni arhiv v kraju Karlsruhe zaradi zapisa imena s \xc4\x8drko c v krstno knjigo priznava kot ustrezno prav to verzijo zapisa. Leta 2007 so na Univerzi v Karlsruheju za angle\xc5\xa1ko dodiplomsko \xc5\xa1tudijsko smer strojni\xc5\xa1tva uvedli ime "\xc5\xa0ola Carla Benza" (Carl Benz School).'